CHIBALU 7
Chimwatela Kudizisha Mwanenu
“Nimazu awa nukukuleja lelu akekalaña mumuchima weyi; wakalejañamu anyaneyi chakashinshi.”—Kuhituluka 6:6, 7
Yehova chatuñiliyi chisaka, waloñesheli nindi anwvali diwu atela kulombolaña anyanawu. (Akolose 3:20) Anwvali mudi namudimu wakudizisha anyanenu kulonda amukeñi Yehova nawa akuli nakwikala antu alumbuluka. (2 Timotewu 1:5; 3:15) Mwatela cheñi kwiluka yuma yidi mumuchima wamwanenu weyala hela wamumbanda. Hela chochu, mwatela kumwekesha chakutalilahu chachiwahi. Neyi Izu daYehova disambila kwikala mumuchima wenu, chikuyikwasha kudizisha mwanenu Izu daYehova.—Masamu 40:8.
1 IKALENU AKASUNUKA KULONDA ANYANENU CHIYIPELELEÑA KUHOSHA NANENU
BAYIBOLU YAHOSHAÑA NAWU: ‘Nyakalenu kutiya, mulabi kuhosha.’ (Yakoba 1:19) Munakukeña nenu anyanenu ekali akasunuka kuhanjeka nanenu chakubula kudakamena. Atela eluki nawu mpinji yidi yejima munateli kutiyilila neyi anakukeña kuhosha nanenu. Shakamenuña chachiwahi nawanyanenu kulonda chiyipeleleña kuhosha jidi kumuchima wawu. (Yakoba 3:18) Neyi eluka nawu mukuyizuwila hela mukuyitwika nyiloña, akutachika kuyijinda nsañu. Bayi muswejaña kuyizuwila anyanenuku, mpinji yejima yilejenuña nenu mwayikeña.—Matewu 3:17; 1 Akorinda 8:1.
YUMA YIMWATELA KWILA:
Neyi anyana anakukeña kuhosha nenu tiyililenu
Mpinji yejima hanjekenuña nawanyanenu, bayi muhanjekaña hohu neyi kudi kukalaku
2 FWILENU KWILUKA MUNAKUTALISHAWU ANYANENU
BAYIBOLU YAHOSHAÑA NAWU: “Muntu watiyaña izu dawakwawu wakawana yayiwahi.” (Yishimu 16:20) Mpinji yikwawu, mwatela kushaku kashinshi kulonda mwiluki chinakutoñojokawu anyanenu. Atwansi avulaña kulebumuna nsañu hela kuhosha hohu yuma yikwinza kumutu. ‘Muntu welaña wuchidi kanda atiyi chachiwahi hakwakula, chamuleñelaña wusupi.’ (Yishimu 18:13) Bayi munyakalaña kuhilaku.—Yishimu 19:11.
YUMA YIMWATELA KWILA:
Fuukulenuhu chikupu kulonda mubuleña kuyiketwisha anyanenu neyi anakuhosha hela kusweja kuhila, hichidi namuloña namazu akuhoshawuku
Anukenuña chimwatiyileña hampinji yimwadiña neyi wena niyuma yimwamweneña nenu diyi yalema
3 FUMBILENU HAMU ANYANA
BAYIBOLU YAHOSHAÑA NAWU: “Eyi mwanami, tiya mwakufumbañayi tata yeyi, bayi wuleka nshimbi jamama yeyuku.” (Yishimu 1:8) Yehova wenka tata yawantu nimama yawantu ñovu yakuyuula anyanawu. Dizishenu anyanenu kulonda ayilemesheña nikuyovwahila. (Aefwesesa 6:1-3) Anyana elukaña neyi chakwila anvwali jawu ‘adibomba hamu nayitoñojoka yimu.’ (1 Akorinda 1:10) Anvwali, neyi munakuditadikisha, bayi muditadikishilaña hamesu awanyanenuku, mukuleñela abuleña kuyilemesha.
YUMA YIMWATELA KWILA:
Hanjekenu nawa ditejenu chimukufumbaña anyanenu
Neyi enu nimwinikwenu mudi nanjila yacheñi yakufumbilamu anyana, fwilenu kwiluka chinakutoñojokayi mwinikwenu
4 MWATELA KUFUKULAHU CHIWAHI
BAYIBOLU YAHOSHAÑA NAWU: “Mufumbi mwana endi munjila yatela kuyayi.” (Yishimu 22:6) Mwatela kuzata nañovu kulonda muyidizishi chachiwahi anyanenu. Mwatela kwiluka mwakudizishila anyanenu, kushilahu nikuyibabesha. (Masamu 127:4; Yishimu 29:17) Kubabesha anyana hikwatalisha mukwila nawu muyeteña hohuku, ilaña kwashindamena hakuyikwasha anyanenu eluki muloña watela kulondelawu nshimbi. (Yishimu 28:7) Mwatela cheñi kuyidizisha anyana akeñi Izu daYehova nikwiluka nshimbi jamuBayibolu. (Masamu 1:2) Kwila mwenimu kukuyikwasha ekali nachinleji chachiwahi.—Aheberu 5:14.
YUMA YIMWATELA KWILA:
Anyanenu atela kwiluka chikupu nawu Nzambi himuntu anateli kukuhwelelawu
Yikwashenu anyanenu kulonda eluki nikutondolwela yuma yatama, yekalaña haIntaneti. Yidizishenu chakutondolwela antu akeñaña nawu eli nawu wuvumbi
nya_Latn cjk_Latn lua_Latn cjk_Latn lua_Latn lua_Latn cjk_Latn zul_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn lua_Latn cjk_Latn